CELEX: 32015R2173
Language: ro
Date: 2015-11-24 00:00:00
Title: Regulamentul (UE) 2015/2173 al Comisiei din 24 noiembrie 2015 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară 11 (Text cu relevanță pentru SEE)

25.11.2015   
            
            
               RO
            
            
               Jurnalul Oficial al Uniunii Europene
            
            
               L 307/11
            
         REGULAMENTUL (UE) 2015/2173 AL COMISIEI
   din 24 noiembrie 2015
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară 11
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 al Comisiei (2) au fost adoptate anumite standarde internaționale și interpretări existente la 15 octombrie 2008.
            
         
               (2)
            
            
               La 6 mai 2014, Comitetul pentru Standarde Internaționale de Contabilitate a publicat modificări ale Standardului Internațional de Raportare Financiară (IFRS) 11, Angajamente comune, intitulate Contabilizarea achizițiilor de interese în exploatări în participație. Modificările prevăd noi orientări cu privire la tratamentul contabil al achiziționării unui interes într-o exploatare în participație a cărei activitate reprezintă o întreprindere.
            
         
               (3)
            
            
               Modificările la IFRS 11 conțin anumite trimiteri la IFRS 9 care în prezent nu pot fi aplicate, deoarece IFRS 9 nu a fost adoptat de către Uniune. Prin urmare, orice trimitere la IFRS 9 din anexa la prezentul regulament trebuie interpretată ca o trimitere la Standardul Internațional de Contabilitate (IAS) 39, Instrumente financiare: recunoaștere și evaluare.
            
         
               (4)
            
            
               Consultarea cu Grupul consultativ european pentru raportarea financiară confirmă faptul că modificările la IFRS 11 îndeplinesc criteriile pentru adoptare prevăzute la articolul 3 alineatul (2) din Regulamentul (CE) nr. 1606/2002.
            
         
               (5)
            
            
               Prin urmare, Regulamentul (CE) nr. 1126/2008 ar trebui modificat în consecință.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului de reglementare contabilă,
            
         ADOPTĂ PREZENTUL REGULAMENT:
   Articolul 1
   (1)   În anexa la Regulamentul (CE) nr. 1126/2008, Standardul Internațional de Raportare Financiară (IFRS) 11, Angajamente comune, se modifică în conformitate cu anexa la prezentul regulament.
   (2)   Orice trimitere la IFRS 9 care figurează în anexa la prezentul regulament trebuie interpretată ca o trimitere la IAS 39, Instrumente financiare: recunoaștere și evaluare.
   Articolul 2
   Fiecare societate aplică amendamentele menționate la articolul 1 cel târziu de la data începerii primului său exercițiu financiar care debutează la 1 ianuarie 2016 sau după această dată.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 243, 11.9.2002, p. 1.
   
      (2)  Regulamentul (CE) nr. 1126/2008 al Comisiei din 3 noiembrie 2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului (JO L 320, 29.11.2008, p. 1).
   
      ANEXĂ
      
         Contabilizarea achizițiilor de interese în exploatări în participație
      
      (Modificări ale IFRS 11)
      
         
            „Reproducerea permisă în Spațiul Economic European. Toate drepturile existente rezervate în afara SEE, cu excepția dreptului de reproducere în scopul uzului personal sau în alte scopuri legitime. Mai multe informații sunt disponibile pe site-ul IASB www.iasb.org”
         
      
      
         Modificări ale IFRS 11 Angajamente comune
         
      
      Se adaugă punctul 21A. Punctele 20-21 au fost incluse din motive de claritate, dar nu sunt modificate.
      
         Exploatări în participație
      
      
               
                  
                     20.
                  
               
               
                  În raport cu interesul său într-o exploatare în participație, un operator într-o exploatare în participație trebuie să recunoască:
                  
                              
                                 (a)
                              
                           
                           
                              
                                 activele sale, inclusiv partea sa din orice active deținute în comun;
                              
                           
                        
                              
                                 (b)
                              
                           
                           
                              
                                 datoriile sale, inclusiv partea sa din orice datorii suportate în comun;
                              
                           
                        
                              
                                 (c)
                              
                           
                           
                              
                                 veniturile sale din vânzarea părții din producție care îi revine în urma exploatării în participație;
                              
                           
                        
                              
                                 (d)
                              
                           
                           
                              
                                 partea sa din veniturile care rezultă în urma vânzării producției de către exploatarea în participație; și
                              
                           
                        
                              
                                 (e)
                              
                           
                           
                              
                                 cheltuielile sale, inclusiv partea sa din orice cheltuieli suportate în comun.
                              
                           
                        
            
               
                  21.
               
               
                  Un operator într-o exploatare în participație trebuie să contabilizeze activele, datoriile, veniturile și cheltuielile aferente intereselor sale într-o exploatare în participație în conformitate cu IFRS-urile aplicabile activelor, datoriilor, veniturilor și cheltuielilor specifice.
               
            
               
                  21A
               
               
                  Când o entitate dobândește un interes într-o exploatare în participație a cărei activitate reprezintă o întreprindere, astfel cum este definită în IFRS 3, aceasta aplică, în limitele părții sale în conformitate cu punctul 20, toate principiile contabile privind combinările de întreprinderi din IFRS 3 și din alte IFRS-uri care nu contravin orientărilor din prezentul IFRS și prezintă informațiile cerute în acele IFRS-uri în ceea ce privește combinările de întreprinderi. Acest lucru se aplică la dobândirea interesului inițial și a intereselor suplimentare într-o exploatare în participație a cărei activitate reprezintă o întreprindere. Contabilizarea dobândirii unui interes într-o astfel de exploatare în participație este prevăzută la punctele B33A-B33D.
               
            În anexa B, se modifică titlul principal de dinaintea punctului B34 și se adaugă punctele B33A-B33D și titlul aferent.
      
         Situațiile financiare ale unei părți la un angajament comun (punctele 21A-22)
      
      
         Contabilizarea achizițiilor de interese în exploatări în participație
      
      
               
                  B33A
               
               
                  Atunci când o entitate dobândește un interes într-o exploatare în participație a cărei activitate reprezintă o întreprindere, astfel cum este definită în IFRS 3, aceasta aplică, în limitele părții sale în conformitate cu punctul 20, toate principiile contabile privind combinările de întreprinderi din IFRS 3 și alte IFRS-uri care nu contravin orientărilor din prezentul IFRS și prezintă informațiile cerute de IFRS-uri în ceea ce privește combinările de întreprinderi. Printre principiile contabile privind combinările de întreprinderi care nu contravin orientărilor din prezentul IFRS se numără, fără a se limita la:
                  
                              (a)
                           
                           
                              evaluarea la valoarea lor justă a activelor și pasivelor identificabile, altele decât elementele pentru care sunt prevăzute excepții în IFRS 3 și în alte IFRS-uri;
                           
                        
                              (b)
                           
                           
                              recunoașterea costurilor aferente achizițiilor drept cheltuieli în perioadele în care sunt suportate costurile și sunt primite serviciile, cu excepția costurilor de emitere a titlurilor de creanță și a acțiunilor, care trebuie recunoscute în conformitate cu IAS 32 Instrumente financiare: Prezentarea informațiilor și IFRS 9; (1)
                              
                           
                        
                              (c)
                           
                           
                              recunoașterea creanțelor și a datoriilor privind impozitul amânat care rezultă din recunoașterea inițială a activelor sau datoriilor, cu excepția datoriilor privind impozitul amânat care rezultă din recunoașterea inițială a fondului comercial, în conformitate cu IFRS 3 și IAS 12 Impozitul pe profit pentru combinările de întreprinderi;
                           
                        
                              (d)
                           
                           
                              recunoașterea ca fond comercial, a diferenței dintre contravaloarea transferată, pe de o parte, și valoarea netă de la data achiziției a activelor identificabile dobândite și a datoriilor asumate, dacă este cazul, pe de altă parte; și
                           
                        
                              (e)
                           
                           
                              testarea pentru depreciere a unei unități generatoare de numerar căreia i-a fost alocat fondul comercial, realizată cel puțin anual și oricând există un indiciu că unitatea ar putea să se fi depreciat, în conformitate cu IAS 36 Deprecierea activelor, pentru fondul comercial dobândit într-o combinare de întreprinderi.
                           
                        
            
               
                  B33B
               
               
                  Punctele 21A și B33A se aplică, de asemenea, constituirii unei exploatări în participație dacă și numai dacă una dintre părțile care participă la exploatarea în participație contribuie cu o întreprindere existentă, astfel cum este definită în IFRS 3, la constituirea exploatării în participație. Cu toate acestea, aceste puncte nu se aplică la constituirea unei exploatări în participație în cazul în care toate părțile care participă la exploatarea în participație contribuie doar cu active sau grupuri de active care nu constituie întreprinderi, la constituirea exploatării în participație.
               
            
               
                  B33C
               
               
                  Un operator într-o exploatare în participație și-ar putea majora interesul său într-o exploatare în participație a cărei activitate reprezintă o întreprindere, astfel cum este definită în IFRS 3, dobândind un interes suplimentar în exploatarea în participație. În astfel de cazuri, interesele deținute anterior în exploatarea în participație nu sunt reevaluate dacă operatorul din exploatarea în participație își păstrează controlul în comun.
               
            
               
                  B33D
               
               
                  Punctele 21A și B33A-B33C nu se aplică la dobândirea unui interes într-o exploatare în participație în cazul în care părțile care dețin controlul în comun, inclusiv entitatea care achiziționează interesul în exploatarea în participație, se află sub controlul comun al aceleiași părți sau al acelorași părți care le controlează în ultimă instanță, atât înainte, cât și după realizarea achiziției, iar controlul respectiv nu este tranzitoriu.
               
            În anexa C, la punctul C1AA și punctul C14A și se adaugă rubrica aferentă acestuia.
      DATA INTRĂRII ÎN VIGOARE
      …
      
               
                  C1AA
               
               
                  
                     Contabilizarea achizițiilor de participații în exploatări în participație (Modificări ale IFRS 11), publicată în mai 2014, a modificat titlul după punctul B33 și a adăugat punctele 21A, B 33A-B33D și C14A și titlurile aferente. O entitate trebuie să aplice în mod prospectiv modificările pentru perioadele anuale care încep la 1 ianuarie 2016 sau ulterior acestei date. Se permite aplicarea anterior acestei date. Dacă o entitate aplică prezentele modificări pentru o perioadă anterioară, entitatea respectivă trebuie să prezinte acest fapt.
                  …
               
            
         Contabilizarea achizițiilor de participații în exploatări în participație
      
      
               
                  C14A
               
               
                  
                     Contabilizarea achizițiilor de participații în exploatări în participație (Modificări ale IFRS 11), publicată în mai 2014, a modificat titlul după punctul B33 și a adăugat punctele 21A, B33A-B33D, C1AA și titlurile aferente. O entitate trebuie să aplice aceste modificări prospectiv pentru achizițiile de interese într-o exploatare în participație a cărei activitate reprezintă întreprinderi, astfel cum sunt definite în IFRS 3, pentru acele achiziții care au loc la începutul primei perioade pentru care se aplică respectivele modificări. Prin urmare, valorile recunoscute pentru achizițiile de interese în exploatări în participație care au avut loc în perioadele anterioare nu trebuie ajustate.
               
            
         Modificări care decurg din IFRS 1 Adoptarea pentru prima dată a Standardelor Internaționale de Raportare Financiară D2
         
      
      Se adaugă punctul 39 W.
      DATA INTRĂRII ÎN VIGOARE
      …
      
               
                  39W
               
               
                  
                     Contabilizarea achizițiilor de participații în exploatări în participație (Modificări ale IFRS 11), publicată în mai 2014, a modificat punctul C5. O entitate trebuie să aplice această modificare pentru perioadele anuale care încep la 1 ianuarie 2016 sau ulterior acestei date. Dacă o entitate aplică modificările corespunzătoare ale IFRS 11 introduse prin Contabilizarea achizițiilor de interese în exploatări în participație (Modificări ale IFRS 11) pentru o perioadă anterioară, modificarea punctului C5 se aplică pentru acea perioadă anterioară.
               
            În anexa C, se modifică punctul C5.
      
         Anexa C
      
      
         Excepții în cazul combinărilor de întreprinderi
      
      …
      
               
                  C5
               
               
                  Excepția în cazul combinărilor anterioare de întreprinderi se aplică, de asemenea, achizițiilor anterioare de investiții în entități asociate în întreprinderi comune și de interese în exploatări în participație a căror activitate reprezintă o întreprindere, astfel cum este definită în IFRS 3. În plus, data selectată pentru punctul C1 se aplică pentru toate aceste tipuri de achiziții.
               
            
         (1)  Dacă o entitate aplică prezentele modificări, dar nu aplică încă IFRS 9, orice trimitere din prezentele modificări la IFRS 9 trebuie interpretată ca trimitere la IAS 39 Instrumente financiare: Recunoaștere și evaluare.